b'\n_START_ARTICLE_\nModra \xc5\xa1pilja, Bi\xc5\xa1evo\n_START_PARAGRAPH_\nModra \xc5\xa1pilja (modra jama) je vodna jama na vzhodni obali otoka Bi\xc5\xa1evo v Jadranskem morju. Nahaja se v majhnem zalivu Balun, pribli\xc5\xbeno 4,5 navti\xc4\x8dnih milj ju\xc5\xbeno od naselja Komi\xc5\xbea na otoku Vis. Bi\xc5\xa1evska Modra \xc5\xa1pilja je ena najbolj znanih naravnih znamenitosti na Jadranu, saj je njena notranjost v dolo\xc4\x8denih delih dneva osvetljena z modro barvo.\n_START_SECTION_\nJama\n_START_PARAGRAPH_\nJamo je prvi opisal in naslikal baron Eugen von Ransonet. V za\xc4\x8detku je bila dostopna le preko naravnega vhoda, ki se nahaja okrog 10 metrov pod morsko gladino. Po baronovem predlogu je bil leta 1884 izkopan umetni vhod, ki je dovolj velik, da se v Modro \xc5\xa1piljo pripeljejo manj\xc5\xa1a plovila. _NEWLINE_Naravni vhod se nahaja na ju\xc5\xbeni strani jame, skozi njega pa prihaja son\xc4\x8dna svetloba, ki se odbija od dna in sten jame v modrikastih odtenkih. Tik pod morsko gladino je vidna tudi kamnita vez, ki povezuje dve jamski steni (vidna je npr. na naslednji sliki: )_NEWLINE_Idealni \xc4\x8das za obisk jame je odvisen od letnega \xc4\x8dasa, ponavadi pa je to med 11 uro dopoldan in poldnevom. V tem \xc4\x8dasu dneva se son\xc4\x8dna svetloba odbija od belega jamskega dna in obarva jamo v akvamarinski svetlobi, medtem ko so objekti v vodi videti srebrne barve. Modra \xc5\xa1pilja (italijansko: Grotta Azzurra) na italijanskem otoku Capri je tudi znana zaradi tega pojava._NEWLINE_Jama je nastala kot posledica valovanja morja. Morje je erodiralo apnen\xc4\x8devo skalnato obalo, kakr\xc5\xa1na sicer sestavlja celotni otok. Modra \xc5\xa1pilja je dolga 24 metrov, 10 do 12 metrov globoka in do 15 metrov visoka, medtem ko je umetni vhod vanjo visok 1,5 metra in \xc5\xa1irok 2,5 metra. Skozi ta vhod obi\xc5\xa1\xc4\x8de jamo ve\xc4\x8d kot 10.000 turistov letno, turisti\xc4\x8dne ladje pa pogosto vklju\xc4\x8dujejo tudi obisk podobne jame na otoku, imenovane Zelena jama (ki je po volumnu ve\xc4\x8dja, zaradi podobnega pojava pa se obarva zelenkasto).'